Lodsejerforeningen Sandkassen

Bestyrelsens beretning 2016 
Bestyrelsen konstituerede sig efter generalforsamlingen i 2015 med Jens Sanvig som formand, 

Allan Chor som næstformand, Lis Dahl som kasserer og repræsentant i Sammenslutningen af sommerhusejerforeninger i Jammerbugt kommune, Lone Nygaard som sekretær og Torben Andersson som medlem af vejudvalget. Suppleanten Anders Møller Andersen har deltaget i bestyrelsesmøderne.
Det har igen været et roligt år for bestyrelsen. Vi har holdt 2 bestyrelsesmøder, og ellers har kontakten mellem bestyrelsesmedlemmerne kunnet klares ved hjælp af e-mail.

Ved tinglysning af skøder skal man være opmærksom på, at Tinglysningen kræver dokumentation for, at køberne er danske statsborgere, og at de ikke i forvejen er ejere af en parcel i Sandkassens område. Kravet om dansk statsborgerskab blev ophævet ved en vedtægtsændring i 2004, men fremgår stadig af den tinglyste servitut, fordi Pandrup Kommune ikke ville tiltræde en ændring af servitutten. Bestyrelsen vil kontakte kommunen igen for at få løst problemet. Bestemmelsen om, at ingen må eje mere end en parcel, gælder stadig, men Tinglysningen har accepteret, at dokumentationen kan opfyldes ved at scanne ejerfortegnelsen fra Sandkassens hjemmeside ind som bilag til skødet.
Efter at vedligeholdelsen af vejene er overtaget af Sejlstrup Entreprenørforretning er det bestyrelsens opfattelse, at Redningsvejen Nord og Munkensvej er blevet væsentligt bedre at køre på. 

Den 15. august 2015 var der arbejdsdag ved sti 4, der periodevis er ufarbar på det sidste stykke ned til stranden, fordi den bliver oversvømmet af bækken. Der blev fjernet en del affald fra bækken og lagt en hel del sand på den sidste del af stien, men problemets kærne er, at faskinerne i det bolværk, der skulle holde stien og bækken adskilte, er forvitret i tidens løb. Ved klitsynet den 26. april 2016 lovede repræsentanterne for kommunen og klitmyndighederne at undersøge, hvad der i sin tid, da bolværket blev anlagt, blev bestemt med hensyn til vedligeholdelsespligten. Det vides endnu ikke, hvad disse undersøgelser fører til.
Ved klitsynet blev trappen til stranden fra Bettysvej/Den grønne sti også besigtiget. Der bliver lagt ris ved siderne af trappen og under den for at forhindre færdsel ved siden af trappen og for at holde på sandet, så der ikke sker yderligere erosion af klitten. 
Det årlige formandsmøde blev som sædvanlig holdt aftenen før Kr. Himmelfartsdag. Der var ikke noget hovedemne for mødet i år, men i stedet orienterede kommunen og forskellige andre om mange forskellige emner. Det materiale, der blev anvendt på mødet (PowerPoint slides), vil blive lagt ind på kommunens hjemmeside.

Bestyrelsen opfordrer til at bruge foreningens hjemmeside www.sandkassen.info. Hvis man mangler password til den lukkede del ”Kun for medlemmer”, kan man kontakte webmaster Allan Chor på allanc@has.dk . Sandkassen har også en Facebookgruppe.

Som nævnt i tidligere beretninger er det vigtigt, at alle ejerskifter meddeles til foreningens kasserer, så vi altid har en ajourført medlemsliste. Jeg vil også på ny opfordre alle, der har e-mail, til at meddele deres e-mail adresse til kassereren, således at bestyrelsen på en let, hurtig og billig måde kan kontakte medlemmerne, når der er anledning til det. Vi mangler stadig e-mail adresse på nogle medlemmer.

Brønderslev, den 7. maj 2016
Jens Sanvig, formand
